CELEX: 32014R0108
Language: hu
Date: 2014-02-05 00:00:00
Title: A Bizottság 108/2014/EU végrehajtási rendelete ( 2014. február 5. ) a kálium-tiocianát hatóanyag jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megtagadásáról  EGT-vonatkozású szöveg

6.2.2014   
            
            
               HU
            
            
               Az Európai Unió Hivatalos Lapja
            
            
               L 36/9
            
         
      A BIZOTTSÁG 108/2014/EU VÉGREHAJTÁSI RENDELETE
   
   (2014. február 5.)
   a kálium-tiocianát hatóanyag jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megtagadásáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 13. cikke (2) bekezdésére,
   mivel:
   
               (1)
            
            
               Az 1107/2009/EK rendelet 80. cikke (1) bekezdésének a) pontja szerint a 91/414/EGK tanácsi irányelvet (2) a jóváhagyási eljárás és feltételek tekintetében továbbra is alkalmazni kell azon hatóanyagokra, amelyekről az említett irányelv 6. cikkének (3) bekezdésében foglaltak szerint 2011. június 14. előtt fogadtak el határozatot. A kálium-tiocianát esetében az 1107/2009/EK rendelet 80. cikke (1) bekezdésének a) pontjában foglalt feltételek a 2005/751/EK bizottsági határozattal (3) teljesülnek.
            
         
               (2)
            
            
               A 91/414/EGK irányelv 6. cikke (2) bekezdésének megfelelően 2004. szeptember 6-án a Koppert B.V. kérelmet nyújtott be Hollandiához a kálium-tiocianát hatóanyagnak a 91/414/EGK irányelv I. mellékletébe történő felvétele céljából. A 2005/751/EK határozat megerősítette, hogy a dosszié hiánytalan abban az értelemben, hogy elvben megfelel a 91/414/EGK irányelv II. és III. mellékletében foglalt adat- és információszolgáltatási követelményeknek.
            
         
               (3)
            
            
               A kérelmező által javasolt felhasználási célok tekintetében e hatóanyagnak az emberek és az állatok egészségére, valamint a környezetre gyakorolt hatását a 91/414/EGK irányelv 6. cikke (2) és (4) bekezdésének rendelkezései szerint megvizsgálták. A kijelölt referens tagállam 2007. július 27-én a Bizottság elé terjesztette az értékelő jelentés tervezetét. A 188/2011/EU bizottsági rendelet (4) 11. cikke (6) bekezdésének megfelelően a kérelmezőt kiegészítő információk benyújtására kérték fel. A kérelmező 2011. május 30-án arról adott tájékoztatást, miszerint nem rendelkezik egyéb kiegészítő információval.
            
         
               (4)
            
            
               A tagállamok és az Európai Élelmiszerbiztonsági Hatóság (a továbbiakban: a Hatóság) megvizsgálták az értékelő jelentés tervezetét. A Hatóság 2012. október 22-én ismertette a Bizottsággal a kálium-tiocianát hatóanyagú növényvédő szerek kockázatértékelése alapján levont következtetését (5). A Hatóság számos olyan hiányos adatot azonosított, amelyeket illetően a kérelmező részéről további hozzájárulásra lett volna szükség. A Koppert B. V. 2013. szeptember 27-i levelével visszavonta a kálium-tiocianát hatóanyag jóváhagyására irányuló kérelmét.
            
         
               (5)
            
            
               A 91/414/EGK irányelv 8. cikke (1) bekezdésének b) pontja értelmében a tagállamok lehetőséget kaptak a kálium-tiocianátot tartalmazó növényvédő szerekre nyújtott ideiglenes engedélyek kiadására három évig tartó kezdeti időszakra vonatkozóan. A 2010/457/EU bizottsági határozat (6) lehetővé tette a tagállamok számára, hogy a kálium-tiocianát hatóanyagra nyújtott ideiglenes engedélyeket legkésőbb 2012. augusztus 31-ig meghosszabítsák. A 2012/363/EU bizottsági végrehajtási határozat (7) lehetővé tette a tagállamok számára, hogy a kálium-tiocianát hatóanyagra nyújtott ideiglenes engedélyeket legkésőbb 2014. július 31-ig meghosszabbítsák.
            
         
               (6)
            
            
               A kérelem visszavonása következtében ezért a kálium-tiocianát az 1107/2009/EK rendelet 13. cikkének (2) bekezdése alapján nem engedélyezhető.
            
         
               (7)
            
            
               A meglévő ideiglenes engedélyeket ezért vissza kell vonni, és újakat nem szabad kiadni.
            
         
               (8)
            
            
               A tagállamok számára időt kell biztosítani a kálium-tiocianátot tartalmazó növényvédő szerekre vonatkozó engedélyek visszavonására.
            
         
               (9)
            
            
               Amennyiben a tagállamok az 1107/2009/EK rendelet 46. cikke értelmében türelmi időt biztosítanak a kálium-tiocianátot tartalmazó növényvédő szerek tekintetében, ezen időszak nem haladhatja meg a rendelet hatálybalépésétől számított tizennyolc hónapot.
            
         
               (10)
            
            
               E rendelet nem sérti a kérelmezők azon jogát, hogy a kálium-tiocianátra vonatkozóan további kérelmet nyújtsanak be az 1107/2009/EK rendelet 7. cikke szerint.
            
         
               (11)
            
            
               Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
            
         ELFOGADTA EZT A RENDELETET:
   1. cikk
   A hatóanyag jóváhagyásának megtagadása
   A Bizottság megtagadja a kálium-tiocianát hatóanyag jóváhagyását.
   2. cikk
   Átmeneti intézkedések
   A tagállamok legkésőbb 2014. augusztus 26-ig visszavonják a kálium-tiocianát hatóanyagot tartalmazó növényvédő szerekre adott meglévő engedélyeket.
   3. cikk
   Türelmi idő
   A tagállamok által az 1107/2009/EK rendelet 46. cikke értelmében biztosított türelmi időnek a lehető legrövidebbnek kell lennie, és legkésőbb 2015. augusztus 26-án le kell járnia.
   4. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. február 5-én.
      
         
            a Bizottság részéről
         
         
            az elnök
         
         José Manuel BARROSO
         
      
   
   
      (1)  HL L 309., 2009.11.24., 1. o.
   
      (2)  A Tanács 1991. július 15-i 91/414/EGK irányelve a növényvédő szerek forgalomba hozataláról (HL L 230., 1991.8.19., 1. o.).
   
      (3)  A Bizottság 2005. október 21-i 2005/751/EK határozata az aszkorbinsav, a kálium-jodid és a kálium-tiocianát hatóanyagoknak a 91/414/EGK tanácsi irányelv I. mellékletébe való lehetséges felvételével kapcsolatban a részletes vizsgálatra leadott dossziék hiánytalanságának elvi elismeréséről (HL L 282., 2005.10.26., 18. o.).
   
      (4)  A Bizottság 2011. február 25-i 188/2011/EU rendelete a 91/414/EGK irányelvről szóló értesítés után két évvel nem forgalmazott hatóanyagok értékelésére irányuló eljárás tekintetében az irányelv végrehajtására vonatkozó részletes szabályok megállapításáról (HL L 53., 2011.2.26., 51. o.).
   
      (5)  EFSA Journal 2013;11(6):2922. Online elérhető: www.efsa.europa.eu
   
      (6)  A Bizottság 2010. augusztus 17-i 2010/457/EU határozata a Candida oleophila O törzse, a kálium-jodid és a kálium-tiocianát új hatóanyagra nyújtott ideiglenes engedélyek tagállamok általi meghosszabbításának engedélyezéséről (HL L 218., 2010.8.19., 24. o.).
   
      (7)  A Bizottság 2012. július 4-i 2012/363/EU végrehajtási határozata a bixafen, a Candida oleophila O törzse, a fluopiram, a haloszulforon, a kálium-jodid, a kálium-tiocianát és a spiro-tetramát új hatóanyagokra megadott ideiglenes engedélyek tagállamok általi meghosszabbításának engedélyezéséről (HL L 176., 2012.7.6., 70. o.).